郭印
送韩美成都大赴夔帅
公来雪山重，公去雪山轻。
少陵有是语，申言饯公行。
公初来蜀时，豺狼浩纵横。
剪除二三辈，百兽弭耳惊。
坐令坤维地，众醉稍稍醒。
仁风被动植，德泽覃幽明。
咸云真使者，有眼未曾经。
今将夔子去，方面倚长城。
虽分阃外忧，三川难为情。
岷山黯无色，锦水咽无声。
政恐狐狸出，依然扰吾民。
鄙夫为之言，汝曹且静听。
我公非常人，夷夏知威名。
平生活国心，须臾不少宁。
天欲靖乾坤，平步公与卿。
大摅康济学，引手援生灵。